PATVIRTINTA

Klaipėdos rajono savivaldybės BĮ Sporto centro

direktoriaus 2022 m. vasario 22 d.

įsakymu Nr. ĮV-33

**KLAIPĖDOS RAJONO SAVIVALDYBĖS BĮ SPORTO CENTRO**

**VAIZDO STEBĖJIMO KAMERŲ NAUDOJIMO IR VAIZDO DUOMENŲ TVARKYMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos rajono savivaldybės BĮ Sporto centro įrengtų vaizdo stebėjimo kamerų naudojimo ir vaizdo duomenų tvarkymo tvarkos aprašas (toliau – Aprašas) nustato Klaipėdos rajono savivaldybės BĮ Sporto centro (toliau – Centras) lauko teritorijos ir vidaus stebėjimo, vaizdo įrašymo, peržiūrėjimo, saugojimo, perkėlimo ir naudojimo tvarką, užtikrinant Lietuvos Respublikos asmens duomenų teisinės apsaugos įstatymo ir kitų teisės aktų laikymąsi bei įgyvendinimą.

2. Šis Aprašas parengtas vadovaujantis Lietuvos Respublikos asmens duomenų teisinės apsaugos įstatymu, kitais teisės aktais, reglamentuojančiais santykius, kurie atsiranda tvarkant asmens duomenis.

3. Šio Aprašo privalo laikytis visi Centro bendruomenės nariai ir svečiai.

4. Vaizdo stebėjimas – prevencinė saugumo priemonė, kurios dėka siekiama užtikrinti viešąją tvarką, užkertančią kelią bet kokioms smurto, prievartos, patyčių, nederamo elgesio, vagysčių apraiškoms ir žalingiems įpročiams, Centro ir jos bendruomenės narių naudojamo turto saugumo tikslais, įeinančių ir išeinančių asmenų kontrolės tikslais, kitoms asmenų teisėms ir laisvėms (ugdytinių ir darbuotojų saugumui jiems esant Centro įstaigos teritorijoje, nukentėjusiems asmenims nustatyta tvarka gauti vaizdo įrašus, susijusius su įvykiais, kurie neginčytinai padėtų įrodyti jų nekaltumą, į teisingus ginčytinų situacijų išaiškinimus ar bylų nagrinėjimus, į sveiką gyvenimą sveikoje aplinkoje, į kūno neliečiamumą, į sveikatos pagalbą ištikus nelaimei ir pan.).

5. Šiame Apraše vartojamos sąvokos:

**Duomenų valdytojas** – Klaipėdos rajono savivaldybės BĮ Sporto centras, esantis adresu: P. Cvirkos g. 14–1, Gargždai.

**Duomenų subjektas** – juridinis ar fizinis asmuo, kuriam teikiami asmens duomenys.

**Vaizdo įrašas** – Centro teritorijoje įrengtomis kameromis užfiksuotas vaizdas.

**Vaizdo stebėjimas** – vaizdo duomenų, susijusių su fiziniu asmeniu, tvarkymas naudojant

automatines vaizdo stebėjimo priemones (vaizdo kameras) nepaisant to, ar šie duomenys yra išsaugomi laikmenoje.

**Vaizdo duomenų įrašymo įrenginiai** – Centro turto apskaitoje esantys skaitmeniniai įrenginiai, skirti vaizdo duomenims įrašyti, saugoti, peržiūrėti ir kopijuoti.

**Vaizdo stebėjimo sistema** – vaizdo duomenų įrašymo įrenginiai ir vaizdo stebėjimo kameros.

**Centro darbuotojai** – darbuotojai, dirbantys pagal darbo sutartis.

6. Kitos šiame apraše vartojamos sąvokos suprantamos taip, kaip jos apibrėžtos Lietuvos Respublikos asmens duomenų teisinės apsaugos įstatyme ir kituose teisės aktuose.

**II SKYRIUS**

**CENTRO STEBĖJIMAS VAIZDO KAMEROMIS IR REIKALAVIMAI**

**CENTRO DARBUOTOJAMS**

7. Centro lauko ir vidaus teritorija yra fiksuojama vaizdo stebėjimo kameromis. Vaizdo įrašai saugomi, peržiūrimi bei kopijuojami įstatymų nustatyta tvarka, naudojant specialiai šiam tikslui skirtus DVR įrenginius.

8. Centro lauko teritorijos ir vidaus stebėjimas vaizdo kameromis yra nenutrūkstamas.

9. Vaizdo stebėjimo kameros įrengtos taip, kad atsižvelgiant į nustatytą vaizdo stebėjimo tikslą, vaizdo stebėjimas vykdomas ne didesnėje teritorijos dalyje, negu tai yra būtina, ir renkama ne daugiau vaizdo duomenų, negu tai yra būtina.

10. Vaizdo stebėjimo kameros įrengtos ir pritaikytos taip, kad nebūtų nukreiptos į erdves, kurių stebėjimas nenumatytas ir toks stebėjimas žemintų žmogaus orumą.

11. Centro lauko teritorijos erdves fiksuoja 1 vaizdo stebėjimo kamera, vidaus – 4, P. Cvirkos g. 14–1, Gargždai (1 priedas).

12. Visus įrašomus vaizdo duomenis turi teisę tvarkyti Centre prižiūrinčios apsaugos įmonės paskirtas darbuotojas, atsakingas už vaizdo stebėjimo sistemos techninę priežiūrą ir vaizdo duomenų tvarkymą (toliau – atsakingas už vaizdo stebėjimo sistemos priežiūrą darbuotojas), išskyrus atvejus, kai sistemoje yra techniniai gedimai arba atliekami profilaktiniai darbai.

13. Susipažinti su vaizdo duomenimis turi teisę visi Centro darbuotojai, kurie, įgyvendindami šią teisę, įsipareigoja laikytis asmens duomenų apsaugą reglamentuojančiuose teisės aktuose nustatytų reikalavimų.

14. Atsakingas už vaizdo stebėjimo sistemos priežiūrą darbuotojas privalo:

14.1. laikytis pagrindinių vaizdo duomenų tvarkymo principų bei konfidencialumo ir saugumo reikalavimų, įtvirtintų Lietuvos Respublikos asmens duomenų teisinės apsaugos įstatyme, šiuose nuostatuose ir kituose teisės aktuose;

14.2. užtikrinti, kad į stebimą erdvę nepatektų gyvenamosios patalpos, joms priklausančios privačios teritorijos, patalpos, kuriose asmenys pagrįstai tikisi absoliučios privatumo apsaugos;

14.3. užtikrinti, kad vaizdo stebėjimo sistema būtų techniškai tvarkinga, techniniai šios sistemos sutrikimai būtų šalinami operatyviai, panaudojant visus turimus techninius resursus;

14.4. imtis priemonių, kad būtų užkirstas kelias atsitiktiniam ar neteisėtam vaizdo duomenų sunaikinimui, pakeitimui, atskleidimui, taip pat bet kokiam kitam neteisėtam tvarkymui, saugoti vaizdo duomenų įrašymo įrenginiuose esančius duomenis;

14.5. neatskleisti, neperduoti ir nesudaryti sąlygų bet kokiomis priemonėmis susipažinti su vaizdo duomenimis tam teisės neturintiems asmenims;

14.6. nedelsdamas pranešti Centro direktoriui apie bet kokią įtartiną situaciją, kuri gali kelti grėsmę Centro tvarkomų vaizdo duomenų saugumui.

15. Darbuotojai į patalpą, kurioje yra vaizdo įrašymo įrenginiai, neįleidžia pašalinių asmenų, užtikrina, kad vaizdo įrašas būtų neprieinamas kitiems asmenims bei neplatinamas.

16. Atsakingas už vaizdo stebėjimo kamerų priežiūrą darbuotojas pasirašytinai supažindinamas su asmens duomenų teisinę apsaugą reglamentuojančiais teisės aktais ir įsipareigoja jų laikytis.

**III SKYRIUS**

**VAIZDO DUOMENŲ ĮRAŠYMAS IR SAUGOJIMAS**

17. Vaizdo įrašymo įrenginyje (DVR) kameromis užfiksuotas vaizdas skaitmeniniu būdu įrašomas į vidinį kietąjį diską (HDD).

18. Vaizdo duomenys vaizdo duomenų įrašymo įrenginiuose saugomi 30 kalendorinių dienų.

19. Dėl ribotos kietojo disko talpos, vaizdo įrašymo įrenginys po 30 kalendorinių dienų automatiškai ištrina seniausius vaizdo įrašus, o į atsilaisvinusią vietą įrašo naujausią vaizdo srautą.

20. Atsiradus poreikiui, vaizdo įrašymo įrenginio nustatymai gali būti keičiami.

21. Vaizdo įrašymo įrenginys leidžia atlikti vaizdo įrašų paiešką pagal datą ir laiką.

**IV SKYRIUS**

**DUOMENŲ SUBJEKTO TEISIŲ ĮGYVENDINIMAS**

22. Duomenų subjekto rašytiniu prašymu, pateikus asmens tapatybę patvirtinantį dokumentą, arba teisės aktų nustatyta tvarka vaizdo stebėjimo kameromis užfiksuotas vaizdas (kopija) gali būti išduodamas:

22.1. jeigu jis yra išsaugotas;

22.2. jeigu jame nėra užfiksuoti tretieji asmenys arba yra trečiųjų asmenų rašytinis sutikimas

tokį vaizdo įrašą (kopiją) išduoti.

23. Teisėsaugos institucijų prašymu vaizdo stebėjimo kameromis užfiksuotas vaizdas (kopija) gali būti išduodamas be vaizde užfiksuotų asmenų sutikimo.

24. Duomenų subjekto, norinčio gauti vaizdo įrašą (kopiją), kuriame užfiksuotas ne tik jis, bet ir tretieji asmenys, prašyme turi būti nurodytas asmens duomenų naudojimo tikslas, teikimo bei gavimo teisinis pagrindas ir prašomų pateikti asmens duomenų apimtis.

25. Centras, gavęs duomenų subjekto paklausimą dėl vaizdo duomenų, susijusių su juo, tvarkymo, ne vėliau kaip per 10 kalendorinių dienų nuo duomenų subjekto prašymo gavimo dienos atsako, ar su juo susiję vaizdo duomenys yra tvarkomi, saugomi, ir jei saugomi, – apie šių duomenų teikimo tvarką.

**V SKYRIUS**

**DUOMENŲ SUBJEKTO INFORMAVIMAS VYKDANT VAIZDO STEBĖJIMĄ**

26. Apie vykdomą vaizdo stebėjimą teritorijoje ir patalpose aiškiai ir tinkamai informuojama įspėjamaisiais ženklais su visa Lietuvos Respublikos asmens duomenų teisinės apsaugos įstatyme reglamentuota privaloma informacija.

27. Vykdant vaizdo stebėjimą darbo vietoje, kurioje dirba darbuotojai, šie darbuotojai apie vaizdo duomenų tvarkymą informuojami pasirašytinai.

**VI SKYRIUS**

**BAIGIAMOSIOS NUOSTATOS**

28. Centro darbuotojai, pažeidę šio aprašo reikalavimus, atsako teisės aktų nustatyta tvarka.

29. Tvarkos aprašas skelbiamas Centro interneto svetainėje <https://www.gargzdusc.lt/>.

30. Už šio aprašo laikymosi priežiūrą ir jame reglamentuotų nuostatų vykdymo kontrolę atsakingas Centro bazių administratorius.

31. Vaizdo stebėjimo kamerų naudojimo ir vaizdo duomenų tvarkymo tvarkos aprašas, įvertinus taikymo praktiką, esant poreikiui atnaujinamas inicijuojant naujus šio aprašo pakeitimus.

32. Pasikeitus teisės aktų nuostatoms, jomis vadovaujamasi iš karto, nelaukiant aprašo pakeitimo.

\_\_\_\_\_\_\_\_\_\_\_\_\_\_\_\_\_\_\_\_\_

Vaizdo stebėjimo kamerų naudojimo ir

vaizdo duomenų tvarkymo tvarkos aprašo

1 priedas

**LAUKO TERITORIJOS IR VIDAUS STEBĖJIMAS VAIZDO KAMEROMIS**

Vaizdo stebėjimas lauko teritorijoje ir viduje vykdomas adresais:

|  |  |  |  |  |
| --- | --- | --- | --- | --- |
| **Eil. Nr.** | **Pavadinimas** | **Kiekis viduje** | **Kiekis lauke** | **Stebėjimo erdvė** |
| 1  | kameros  | 4 | 1 | P. Cvirkos g. 14–1, Gargždai |
| 2  | kameros  | 4 | 1 | Gamyklos g. 33, Gargždai |
| 3.  | kameros  | 3 | 4 | Kvietinių g. 26, Gargždai |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_